
๏ ลดสีสันรอบกายลงไปบ้าง
ลดหลากหลายแยกทางที่เคยเห็น
ลดแตกกอต่อเติมเสริมประเด็น
ลดต้องได้ต้องเป็นต้องแปลกปน

๏ เพียงสีดำสีขาวม่านเงาแสง
ไล่สว่างวางแสดงด้วยเทาหม่น
เพียงรูปลักษณ์บรรลุระบุตน
ลดล้านเลศเหตุผลที่ผ่านตา

๏ เหลือเพียงมืดและสว่างเป็นทางเลือก
ลบหลายหลากมากเปลือกไปพ้นหน้า
เหลือเพียงผิดและถูกผูกสัญญา
สารพันปัญหาก็เห็นชัด

๏ ที่ต่อยอดไม่จบสุดขบคิด
เพราะเพิ่มพูนช่องจิตจึงข้องขัด
ยิ่งหลากหลายทางย่อยยิ่งร้อยรัด
กลายเป็นถูกผูกมัดด้วยคิดตน

๏ ลดสีสันรอบกายให้น้อยสี
แค่ขาวดำก็ดีพอเหตุผล
ลดเรื่องราวล้านคิดปิดเกมกล
เหลือถูกผิดคิดยลก็เพียงพอ

๏ จะเห็นชัดสิ่งใดใสสว่าง
จะเห็นชัดช่องทางควรสร้างต่อ
จะรู้ทั่วทางคล้ำดำมืดรอ
เพียงลดทางที่ก่อให้คิดเกิน ๚ะ๛

